L-UE tikkundanna bis-sħiħ iż-żieda fil-vjolenza f'Aleppo, il-bumbardamenti kontinwi u l-assedji li komplew jipperikolaw il-ħajja ta' mijiet ta' eluf ta' Sirjani u li qed jimpedixxu lill-komunità internazzjonali fl-isforzi tagħha kemm biex tipprovdi għajnuna umanitarja kif ukoll biex tappoġġa soluzzjoni politika għall-konflitt. Filwaqt li tfakkar li l-awtoritajiet Sirjani għandhom ir-responsabbiltà ewlenija għall-protezzjoni tal-poplu tas-Sirja, l-UE tikkundanna bis-sħiħ l-attakki kollha kontra l-popolazzjoni ċivili u l-infrastruttura ċivili, u l-attakki eċċessivi u sproporzjonati mir-reġim Sirjan. L-UE temmen li transizzjoni politika mmexxija mis-Sirja, kif appoġġata mill-Grupp Internazzjonali ta' Appoġġ għas-Sirja (ISSG), approvata b'mod unanimu mill-Kunsill tas-Sigurtà tan-Nazzjonijiet Uniti (KSNU) u maqbula f'taħditiet organizzati min-Nazzjonijiet Uniti, hija l-uniku mod biex jintemm il-konflitt fis-Sirja li ilu għaddej aktar minn ħames snin. L-UE ser tkompli tagħmel dak kollu li huwa fis-setgħa tagħha sabiex tiżgura l-implimentazzjoni sħiħa tal-Komunikat ta' Ġinevra u r-Riżoluzzjonijiet rilevanti tal-KSNU. Ma hemm l-ebda soluzzjoni militari għall-gwerra u ż-żieda kontinwa fil-vjolenza ħolqot riskju serju għas-suċċess ta' dan il-proċess. L-UE tappoġġa lill-kopresidenti tal-ISSG u lir-Rappreżentant Speċjali tan-NU fl-isforzi tagħhom biex joħolqu l-kondizzjonijiet għar-rilanċ ta' taħditiet fost is-Sirjani f'Ġinevra mill-aktar fis possibbli. L-UE hija lesta li tappoġġa b'mod sħiħ u attiv dawn in-negozjati f'koordinazzjoni mill-qrib ma' Staffan de Mistura u ż-żewġ kopresidenti tal-ISSG. Għalhekk, l-UE u l-Istati Membri tagħha jappellaw: - għall-waqfien immedjat tal-ġlied f'Aleppo sabiex ikunu jistgħu jsiru evakwazzjonijiet mediċi, kunsinni ta' għajnuna u tiswija tal-infrastruttura essenzjali tal-ilma u tal-elettriku. L-operazzjonijiet umanitarji f'Aleppo għandhom jilħqu għan umanitarju u għandhom ikunu konformi għalkollox mal-prinċipji u l-istandards umanitarji internazzjonali. Huma ma jistgħu jkunu parti mill-ebda strateġija militari; - lill-partijiet kollha fil-konflitt biex jerġa' jkun hemm waqfien tal-ostilitajiet, jiżguraw il-waqfien tal-assedji kollha, u jippermettu aċċess umanitarju sostnut mal-pajjiż kollu għal dawk fil-bżonn; - lill-atturi internazzjonali kollha biex josservaw l-impenji tal-laqgħa tal-ISSG tas-17 ta' Mejju 2016. Mhux ser ikun hemm paċi fis-Sirja mingħajr transizzjoni politika ġenwina li tkun tinkludi u tirrappreżenta lis-Sirjani kollha. Ladarba din it-transizzjoni tkun bdiet, l-UE u l-Istati Membri tagħha ser ikunu f'pożizzjoni li jipprovdu appoġġ immedjat għar-rikostruzzjoni tas-Sirja u li jgħinu wkoll lir-refuġjati u lill-persuni spostati f'pajjiżhom biex jirritornaw lejn il-komunitajiet tagħhom.